Kyösti Kakkonen
Kyösti Niilo Juhani Kakkonen (s.7. joulukuuta 1956 Kiihtelysvaara) on suomalainen liikemies ja taiteenkerääjä sekä miljonääri, arvonimeltään kauppaneuvos. Hän toimii Kakkonen-konsernin toimitusjohtajana ja hallituksen puheenjohtajana. Kakkosta on kutsuttu myös halpakaupan keisariksi.
Kakkonen toimi Tokmanni-konsernin toimitusjohtajana vuoteen 2009 saakka, jolloin vetovastuu siirtyi Heikki Väänäselle.
Kakkonen valmistui ylioppilaaksi Joensuun normaalikoulusta vuonna 1975 ja oikeustieteen kandidaatiksi Uppsalasta 1985. Hän perusti ensimmäisen yrityksensä Koneyhtymän veljensä Kari Kakkosen kanssa vuonna 1979.
Kakkonen on Unkarin kunniakonsuli ja Karjalaisen Kulttuurin Edistämissäätiön hallintoneuvoston jäsen. Aiemmin Kakkonen on toiminut Joensuun Yrittäjien puheenjohtajana ja Pohjois-Karjalan Yrittäjien varapuheenjohtajana.
Vuonna 2007 Kakkonen toimi liikemaailmaan sijoittuvassa "Leijonan kita"-tosi-tv-ohjelmassa yhtenä sarjan "leijonista" eli pääomasijoittajista.
Vuonna 2013 Kakkonen ehdotti, että vapusta tehtäisiin taksvärkkipäivä, jolloin tehtäisiin ilmaiseksi työtä Suomelle. Palkka annettaisiin valtiolle, ja työnantajien ei tarvitsisi maksaa ylityökorvauksia.
Vuonna 2016 Kakkonen väitti, että Suomessa laiskotellaan ja että työntekijät saavat liian suuria palkkoja. Hänen mukaansa työntekijöillä on myös liikaa valtaa yhteiskunnassa.
Kakkonen on tunnettu design-taiteen keräilijä. Hänellä on eräs Suomen ja maailman merkittävimmistä lasi- ja keramiikkakokoelmista. Hänen kokoelmiinsa kuuluvia teoksia on jatkuvasti esillä useissa taidenäyttelyissä Suomessa ja ulkomailla.
Toukokuussa 2008 Länsiväylä kertoi, että Espoon Tapiolaan suunnitellaan kansainvälistä design-museota EMMAn viereen. Siellä olisi Tapio Wirkkalan ja Rut Brykin säätiön kokoelma, sekä Kyösti Kakkosen kokoelman 3 500 teosta. Tapiolan kehittämisjohtaja Lauri Niemen mukaan museohanke liittyy Otaniemen korkeakouluun, alueen liikenteeseen ja langattomiin nettiyhteyksiin. Kakkonen on antanut kokoelmansa sijoituskokoelmaksi EMMAlle. EMMAn entinen museonjohtaja Markku Valkonen oli asiantuntijana kokoelmaa luotaessa.
Kakkonen on toiminut myös poliittisesti. Hän vihastui etenkin presidentti Tarja Halosen vuoden 2006 uudelleenvalinnasta ja kirjoitti Joensuun yrittäjien Kipinä-lehteen artikkelin, jossa ehdotti, että yrittäjien pitäisi ryhtyä "maksulliseen arvovalintavaikuttamiseen" heille sopivien ehdokkaiden tukemiseksi.
Kakkonen oli yksi Kehittyvien maakuntien Suomi ry -nimisen yhdistyksen takana olevista liikemiehistä. Vuonna 2006 perustettu yhdistys tuki useiden näkyvien poliitikkojen edustakuntavaalikampanjaa, muun muassa pääministeri Matti Vanhasen kampanjaa 10 000 eurolla. Suomen Liikekiinteistöt, jonka hallituksen puheenjohtaja Kakkonen oli, antoi yhdistykselle 120 000 euroa (30 %). Suurin tukija oli Kakkosenkin liiketoimintaa hoitanut Nova Group, jonka toimitusjohtaja oli Tapani Yli-Saunamäki. Nova Groupin pääalaa oli kaavoitus- ja maankäyttösopimusten hierominen kuntien kanssa. Yli-Saunamäen mukaan yhdistys tuki noin 40 ehdokasta yhteensä 400 000 eurolla. Vuosi vaalien jälkeen vain kahdeksan ehdokasta oli nimennyt KMS:n tukijakseen.
Vaalien jälkeen monet KMS:n tukemat huippupoliitikot hakivat Kakkoselle vuorineuvoksen arvonimeä. Pääministeri Matti Vanhasen johtama arvonimilautakunta ei puoltanut hakemusta.
Kakkosta vastaan lahjuksen antamisesta nostettu syyte hylättiin Helsingin käräjäoikeudessa huhtikuussa 2012.
Kakkonen asuu Joensuussa Pyhäselän rannalla. Perheeseen kuuluu kaksi tytärtä. Kakkosen vaimo kuoli vuonna 2007. Hän avioitui uudelleen kesällä 2015. Kakkonen osti 2010 Helsingistä talon Bulevardilta. Lattiapintaa tuli kaupassa 5500 neliötä. Talo uusittiin sisäosiltaan täydellisesti ja siihen rakennettiin yli 20 asuntoa, jotka kukin asukas sai suunnitella yksilöllisesti omien mieltymystensä mukaan. Nykyään Kakkonen omistaa talosta kolmanneksen. Kakkosen asunto käsittää yhteensä noin 600 neliötä.